उस काल में मुगल प्रायः चोरी-छिपे घुसकर लूटपाट करते तथा मूर्तियों को नष्ट किया करते थे। सांवल्या ने ऐसा ही सुन रखा था। उसने शिवाजी महाराज को कभी भी नहीं देखा था। शिवाजी महाराज इस बालक की परीक्षा लेने के लिए घोड़े से उतरे और खड्ग खींच ली। सांवल्या तनिक भी नहीं घबराया और बोला खबरदार एक पग भी आगे बढ़ाया तो शरीर के टुकड़े-टुकड़े कर दूँगा। भला चाहते हो तो लौट जाओ। उसने बड़ी फुर्ती से शिवाजी पर वार किया। शिवाजी ने बचाकर ऐसा काट मारा कि सांवल्या की तलवार हाथ से दूर जा गिरी। सांवल्या ने बिजली की फुर्ती से तलवार उठा ली और क्रुद्ध होकर शिवाजी पर झपटा। शिवाजी पलक झपकते घोड़े पर बैठकर अदृश्य हो गये। सांवल्या धूल उड़ती देखता रह गया। वह पछताता रह गया।